Ragnhild, fru Lorentzen

**Ragnhild Alexandra Lorentzen, prinsesse av Norge** (1930–2012), kjent som **prinsesse Ragnhild, fru Lorentzen**, var kong Olav Vs og kronprinsesse Märthas eldste datter, og søster av kong Harald V og prinsesse Astrid. Hun ble i 1953 gift med Erling Lorentzen av slekten Lorentzen, og kort tid etter bryllupet bosatte de seg i Brasil. Hun var mor til Haakon Lorentzen, Ingeborg Lorentzen og Ragnhild Lorentzen.

Ragnhild Lorentzen var født prinsesse av Norge, med tiltaleformen Hennes Kongelige Høyhet, og tilhørte huset Schleswig-Holstein-Sonderburg-Glücksburg. Som følge av ekteskapet mistet hun tiltaleformen *Kongelig Høyhet*, men beholdt prinsessetittelen.

## Biografi
### Tidlige år
Prinsesse Ragnhild ble født den 9. juli 1930 på Det kongelige slott i Oslo som daværende kronprins Olav og kronprinsesse Märthas første barn. Nærmere sju år senere fikk foreldrene sin første sønn, og dermed også en arving til tronen. Frem til 1990 var tronfølgen basert på de saliske lover, hvormed kvinner var uten arverett, og prinsesse Ragnhild kunne dermed ikke bli Norges dronning. Hun hadde imidlertid arverett til den britiske trone, ettersom hun stammet fra kurfyrstinne Sophia av Hannover.

Da Tyskland okkuperte Norge våren 1940, ble prinsessen sammen med mor og søsken brakt i sikkerhet til Sverige og senere til USA. Under krigen befant hun seg i Washington DC. Etter sin hjemkomst i 1945 var hun i tre år elev på Nissens Pikeskole. Hun tok realskoleeksamen i 1948, og gikk deretter på pensjonatskole i Sveits og ved Märthaskolen i Oslo; en skolegang med vekt på huslige aktiviteter.

### Giftermål
Den 15. mai 1953 i Asker kirke giftet hun seg borgerlig med skipsreder Erling Lorentzen, som tilhører slekten Lorentzen. De hadde møttes mens han arbeidet som livvakt for kongefamilien.

Ved ekteskapsinngåelsen bestemte kong Haakon at Ragnhild for ettertiden skulle omtales som *prinsesse Ragnhild, fru Lorentzen*. Hun mistet tiltaleformen *Hennes Kongelige Høyhet*, hvoretter hun hadde tiltaleformen *Hennes Høyhet*. Ved kongelig resolusjon av 11. september 1953 ble det besluttet at hennes fødselsdag opphørte å være offisiell flaggdag.

Etter at hun giftet seg, var prinsessen i liten grad offisiell representant for kongefamilien. Prinsesse Ragnhild og Erling Lorentzen bosatte seg like etter bryllupet i Brasil, hvor de ble boende, og hvor ektemannen startet virksomheten *[[Aracruz Celulose]]*. Den 16. september 2012 døde prinsessen etter en tids sykeleie i hjemmet i Rio de Janeiro, men er gravlagt ved Asker kirke.

### Barn
* Haakon Lorentzen (født 23. august 1954)
* Ingeborg Lorentzen (født 27. februar 1957)
* Ragnhild Lorentzen (født 8. mai 1968)

### Annet
Prinsessen var den første norske kongelige som ble født i Norge siden Olav Håkonsson i 1370.

Prinsesse Ragnhild var Hørselshemmedes Landsforbunds høye beskytter.

Hun ytret offentlig kritikk mot sin nevøs og sin nieses valg av ektefelle.

## Tittel og navneform
* 1930&ndash;1953: *Hennes Kongelige Høyhet* Ragnhild, prinsesse av Norge
* 1953&ndash;2012: *Hennes Høyhet* Prinsesse Ragnhild, fru Lorentzen

Hennes formelle navn i Folkeregisteret i Norge var Ragnhild Lorentzen.

## Dekorasjoner
Prinsesse Ragnhild var innehaver av de følgende norske og utenlandske ordener, medaljer og dekorasjoner: 


Fil:Kongefamilien på Slottsbalkongen 17. mai 1946.jpg|Prinsesse Ragnhild og resten av kongefamilien på slottsbalkongen 17. mai 1946
Fil:Reklame for Billedbladet NÅ - Fo30141603300115.jpg|Reklame for Billedbladet NÅ, med forside i anledning prinsesse Ragnhilds forlovelse  med Erling Lorentzen


## Referanser


## Eksterne lenker
* 
* 
* 
* 
*  Kongehuset.no om Prinsesse Ragnhild, fru Lorentzen